หุ้นไทยยังลบต่อ ปิดตลาด ลดลง 4.11 จุด
ดัชนีตลาดหลักทรัพย์ไทยวันนี้ ปิดตลาดที่ 694.71 จุด ลดลง 4.11 จุด มูลค่าการซื้อขาย 16,135.73 ล้านบาท
9 ธ.ค. 2552

ดัชนีตลาดหลักทรัพย์ไทยวันนี้ ปิดตลาดที่ 694.71 จุด ลดลง 4.11 จุด มูลค่าการซื้อขาย 16,135.73 ล้านบาท
ทั้งนี้ ภาวะตลาดหุ้นไทยตลอดทั้งวัน มีการแกว่งตัวในแดนลบ ดัชนีสูงสุดแตะ 697.04 จุด และต่ำสุดอยู่ที่ 688.91 จุด
นายอนุพนธ์ ศรีอาจ ผู้อำนวยการฝ่ายวิเคราะห์หลักทรัพย์ บล.บีฟิท กล่าวว่า ตลาดหุ้นไทยวันนี้โดยรวมยังเป็นการขายเช่นเดียวกับที่เกิดขึ้นในตลาดทั่วโลกอยู่ ทั้งตลาดสหรัฐฯที่ปรับตัวลง และตลาดหุ้นอื่นในแถบภูมิภาคก็ปรับตัวลงด้วยเช่นกัน โดยทิศทางตลาดต่างประเทศยังเป็นลบ เนื่องจากนักลงทุนยังไม่มั่นใจกับการฟื้นตัวทางเศรษฐกิจเท่าไรนัก
นอกจากนี้ ยังมีปัจจัยลบในประเทศกดดัน คือ ปัญหามาบตาพุด ขณะที่การชุมนุมของกลุ่มคนเสื้อแดงในวันพรุ่งนี้ตลาดไม่กังวลมากนัก เพราะที่ผ่านมาไม่มีเหตุการณ์รุนแรง และเป็นเหตุการณ์ที่เกิดขึ้นเป็นประจำ
อย่างไรก็ดี ตลาดฯยังขาดปัจจัยหนุน จึงทำให้อยู่ในลักษณะของการอ่อนตัวลง และแนวโน้มของตลาดฯก็ยังไม่สดใส ช่วงนี้คงอยู่ในลักษณะผันผวนในแดนลบอยู่